Document ID: 32011D0154
Publication Date: 2011-03-09

Content:
32011D0154
L 063/21
SLUŽBENI LIST EUROPSKE UNIJE
ODLUKA KOMISIJE
od 9. ožujka 2011.
o obustavi antidampinškog postupka u vezi uvoza šipki od nehrđajućeg čelika podrijetlom iz Indije
(2011/154/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (1) („osnovna Uredba”), a posebno njezin članak 9.,
nakon savjetovanja sa Savjetodavnim odborom,
budući da:
A. POSTUPAK
(1)
Europska komisija je 15. veljače 2010. primila pritužbu u vezi s navodnim štetnim dampingom šipki od nehrđajućeg čelika podrijetlom iz Indije.
(2)
Pritužbu je podnijela Europska federacija industrija željeza i čelika („Eurofer”) u ime proizvođača koji predstavljaju većinski dio proizvođača, u ovom slučaju više od 25 % ukupne proizvodnje Unije šipki od nehrđajućeg čelika, u skladu s člankom 4. stavkom 1. i člankom 5. stavkom 4. osnovne Uredbe.
(3)
Pritužba je sadržavala prima facie dokaz o postojanju dampinga i o nastaloj materijalnoj šteti koji se smatrao dostatnim za opravdavanje pokretanja antidampinškog postupka.
(4)
Komisija je, nakon savjetovanja sa Savjetodavnim odborom, u obavijesti objavljenoj u Službenom listu Europske unije (2), sukladno tome, pokrenula antidampinški postupak u vezi uvoza u Uniju šipki od nehrđajućeg čelika podrijetlom iz Indije, koje su trenutačno razvrstane u oznake KN 7222 20 21, 7222 20 29, 7222 20 31, 7222 20 39, 7222 20 81 i 7222 20 89.
(5)
Istoga dana Komisija je pokrenula antisubvencijski postupak u vezi uvoza u Uniju šipki od nehrđajućeg čelika podrijetlom iz Indije (3).
(6)
Komisija je poslala upitnike industriji Unije i svim poznatim udruženjima proizvođača Unije, izvoznicima/proizvođačima u dotičnoj zemlji, svim udruženjima izvoznika/proizvođača i svim poznatim udruženjima uvoznika te nadležnim tijelima dotične zemlje. Zainteresiranim strankama pružena je mogućnost da u pisanom obliku iznesu svoja stajališta, kao i da podnesu zahtjev za saslušanjem u rokovima utvrđenima u Obavijesti o pokretanju postupka.
B. POVLAČENJE ZAHTJEVA I OBUSTAVA POSTUPKA
(7)
Pismom Komisiji od 23. studenoga 2010. Eurofer je službeno povukao zahtjev u vezi antidampinškog postupka.
(8)
U skladu s člankom 9. stavkom 1. osnovne Uredbe postupak se može obustaviti ako podnositelj povuče zahtjev osim ako bi obustava postupka bila protivna interesu Unije.
(9)
Komisija je smatrala da ovaj postupak treba obustaviti budući da ispitni postupak nije ukazao na nikakva razmatranja koja bi potvrdila da obustava ne bi bila u interesu Unije. O tome su obaviještene zainteresirane stranke koje su mogle iznijeti primjedbe. Nisu primljene primjedbe da bi obustava ovog postupka bila protivna interesu Unije.
(10)
Komisija stoga zaključuje da antidampinški postupak u vezi uvoza u Uniju šipki od nehrđajućeg čelika podrijetlom iz Indije treba obustaviti,
DONIJELA JE OVU UREDBU:
Članak 1.
Antidampinški postupak u vezi uvoza šipki od nehrđajućeg čelika podrijetlom iz Indije, koje su trenutačno razvrstane u oznake KN 7222 20 21, 7222 20 29, 7222 20 31, 7222 20 39, 7222 20 81 i 7222 20 89, ovime se obustavlja.
Članak 2.
Ova Odluka stupa na snagu na dan nakon dana objave u Službenom listu Europske unije.
Sastavljeno u Bruxellesu 9. ožujka 2011.

EuroVoc Classification:
Level 1 (Primary): 100160
100152
100158
100147
100161
Level 2 (Secondary): 100231
100261
100270
100282
100193
100194
100281
Level 3 (Tertiary): 539
8367
4418
2848
614
c_964c9649
1417
11
All Tags: 1309
1338
1591
2771
4819
5065
519